**פרק שני: סלעים וקרקעות**

**סוגים של קרקעות**

**⏴ במבט חדש לכיתה ה**

**היקף יחידת הלימוד:** 2 שיעורים

**עמודים:** 28 - 30

# מטרות

* לערוך תצפית ולאפיין את מרכיבי הקרקע.
* להשוות בין קרקעות ולהסיק על הדומה והשונה ביניהן.
* לנסח שאלות.
* להעלות השערות ולהציע דרכים לבדיקתן.

# מהלך השיעור:

## פתיחה

פותחים בקריאת סיפור קצר **אוצר יקר.**

בארץ רחוקה חי לו איש זקן. לאיש היו שלושה בנים חסונים אך עצלים. מידי יום היה יוצא הזקן לעבד את אדמתו ומידי ערב שב לביתו ובתיקו ירקות, פירות וכסף שהרוויח ממכירת יבול אדמתו בשוק. כל הפצרותיו של האב לבניו לצאת לעבוד אתו בשדה עלו בתוהו. בניו העצלים סרבו לצאת לעבוד בשדה. לימים חלה האב ולא יכול היה לעבד את אדמתו. הוא קרא לבניו וספר להם כי בחלקת האדמה שבשד החרוש קבור אוצר שיהיה למי שימצא אותו. האב הזקן נפטר ובניו החליטו לצאת ולחפש את האוצר בחלקת השדה. הם קנו מחרשה וחרשו את האדמה בחופשם את האוצר, אך לא מצאו דבר. החליטו הבנים לזרוע את השדה החרוש לגדל יבולים למכור אותם בשוק על מנת להחזיר את חובם על המחרשה שקנו. כך שנה אחר שנה חרשו וזרעו את השדה במטרה למצוא את האוצר וגם כדי למכור את היבול ולהחזיר את חובם. באחד הימים קרא האח הצעיר לאחיו בהתרגשות "מצאתי את האוצר, אני יודע למה התכוון אבא כשאמר שאוצר טמון בקרקע..."

מקיימים דיון בעקבות הסיפור:

* מהו האוצר היקר אליו התכוון האב?
* מדוע כינה האב את קרקע (אדמה) אוצר יקר?
* מדוע לדעתכם הקרקע היא אוצר יקר?
* מה יש בקרקע?
* מהי קרקע ?
* אילו קרקעות אתם מכירים?

מרכזים את תשובות התלמידים ומתעדים אותן מבלי להיות שיפוטיים (נכון או לא נכון). בסוף השיעור מוצע לחזור לתשובות אלה ולבדוק יחד עם התלמידים האם חל שינוי בידע. השאלות של התלמידים תקבלנה מענה ביחידה זו.

## התנסות

יוצאים לסיור לאיסוף קרקעות בסביבה. משימה **חוקרים ומגלים**

**ממה מורכבת הקרקע?** חלק א עמוד 28.

* להוראה מפורשת של מיומנות החשיבה [**תכנון תצפית**](https://view.officeapps.live.com/op/view.aspx?src=https%3A%2F%2Fwww.matar.tau.ac.il%2Fwp-content%2Fuploads%2F2015%2F11%2F04-%25D7%259C%25D7%25AA%25D7%259C%25D7%259E%25D7%2599%25D7%2593-%25D7%25AA%25D7%259B%25D7%25A0%25D7%2595%25D7%259F-%25D7%25AA%25D7%25A6%25D7%25A4%25D7%2599%25D7%25AA1.docx&wdOrigin=BROWSELINK) פנו לתת המדור **מיומנויות חקר** בתת המדור **תהליך החקר מדעי** במדור **מיומנויות ותהליכי חשיבה,** אתר מט"ר.

לאחר פעולת האיסוף מבקשים מהלומדים לנסח שאלות על הקרקעות שאספו.במידת הצורך יש לצייד אותם במילות שאלה. מומלץ לחזור אל השאלות בסוף תהליך הלמידה ולבחון על מה כבר למדו ומהם הנושאים שמומלץ להמשיך ולחקור בלמידה עצמית.

מבקשים מהתלמידים לערוך תצפית בקרקעות ולאפיין אותן באמצעות סדרת בדיקות שמוצגות בחלק ב של המשימה **חוקרים ומגלים ממה מורכבת הקרקע?**, עמודים 28- 29.

מבקשים מהתלמידים לשרטט טבלה ולארגן בה את המידע שאספו בתצפית שערכו על הקרקעות, עמוד 29 .

בעמודה הימנית של הטבלה מוצגות התכונות המאפיינות את כל הקרקעות. התלמידים מתבקשים לאפיין את הקרקעות שאספו על פי תכונות אלה (בהרכב החומרים, בגודל הגרגיר, בכמות החומר האורגני ועוד) פעילות זו מזמנת תרגול של מיומנות החשיבה השוואה.

שואלים: איזו מסקנה אפשר להסיק מהטבלה? מנסחים הכללה אודות ה**מאפיינים הדומים** לקרקעות ובמה **שונות** הקרקעות זו מזו?

## המשגה

עונים על השאלות בתבנית **חושבים מדע וטכנולוגיה** בעמוד 29 .

התבנית חושבים **מדע וטכנולוגיה** מדגישה את החשיבות שבשימוש בכלים ובמיומנויות בחקר מדעי: שימוש בתצפית ובחושים לאיסוף מידע, הפעלת במיומנות החשיבה השוואה ובטבלה ככלי לעיבוד המידע והצגתו, שימוש בכלי טכנולוגי (המגדלת) כאמצעי להרחבת יכולת האדם לאסוף מידע .

קוראים את המידעון **מהי קרקע?** עמוד 30.

## יישום

קוראים את התבנית **היודעים אתם ש- קרקעות וסלעים אוצר החיים**, עמוד 30.

עורכים דיון מסכם **מדוע הקרקע מכונה "אוצר החיים"**?

* מומלץ להיכנס לאתר [**במבט מקוון**](https://mabatmekuvan.ramot.org/ramot-heb) (מנויים), למשימה לכיתה א: **מי מסתתר שם**? במשימה זו התלמידים מכירים אורח החיים ואת ההתנהגות של החולד בדגש על התאמת מבנה הגוף ותפקודו וכן על התמצאותו בעזרת החושים.

## סיכום ורפלקציה

* כיצד התצפית וטבלת ההשוואה סייעו לי לאפיין קרקעות?
* מדוע לדעתך חשוב לאפיין תכונות של קרקעות?
* סיכום אישי לשיעור: משפט אחד או שניים על הנלמד בשיעור.
* כיצד למדתי ומה אהבתי בשיעור?